Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 27.02.2019

**Αρ. Πρωτ.: 367**

ΠΡΟΣ: - Υπουργό Οικονομικών κ. Ευ. Τσακαλώτο

**ΚΟΙΝ: «Πίνακας Αποδεκτών»**

ΘΕΜΑ: «Η ΕΣΑμεΑ ζητάει την τήρηση της δέσμευσης του Υπουργού για την απαλλαγή των ατόμων με αναπηρία, με χρόνιες παθήσεις και των οικογενειών τους από την ειδική εισφορά αλληλεγγύης**»**

**Κύριε Υπουργέ,**

Στις 26 Νοεμβρίου 2018 στη συνάντηση που είχε πραγματοποιηθεί μαζί σας, είχαν κατατεθεί και συζητηθεί τα σοβαρότερα ζητήματα αρμοδιότητας του Υπουργείου Οικονομικών του αναπηρικού κινήματος, μεταξύ των οποίων και η απαλλαγή από την ειδική εισφορά αλληλεγγύης όλων των ατόμων με αναπηρία με ποσοστό τουλάχιστον 67%, ανεξαρτήτως κατηγορίας αναπηρίας και των οικογενειών που βαρύνονται φορολογικά με άτομα με βαριά αναπηρία, και όχι μόνο των ατόμων που είναι ολικώς τυφλοί, καθώς και των ατόμων που παρουσιάζουν βαριές κινητικές αναπηρίες με ποσοστό από 80% και άνω.

Ειδικά για το προαναφερόμενο θέμα, είχατε δεσμευτεί στη εν λόγω συνάντηση για την ψήφιση ρύθμισης μέχρι το Φεβρουάριο του 2019 με σκοπό την εξαίρεση όλων των ατόμων με ποσοστό αναπηρίας 67% και άνω από την ειδική εισφορά αλληλεγγύης.

Βρισκόμαστε ήδη στα τέλη Φεβρουαρίου και δεν έχει υπάρξει καμία ενημέρωση του Υπουργείου σας για τη ρύθμιση του εν λόγω θέματος.

Επιπρόσθετα, διαβάζουμε σε δημοσιεύματα τύπου ότι τα άτομα με αναπηρία θα υποχρεωθούν και φέτος να καταβάλουν ειδική εισφορά αλληλεγγύης για τα προνοιακά επιδόματα που λαμβάνουν από το κράτος, λόγω του ότι το Υπουργείο Οικονομικών και η ΑΑΔΕ εξακολουθούν να θεωρούν τα προνοιακά επιδόματα που δίνονται στα άτομα με αναπηρία ως εισοδήματα, απαλλασσόμενα μεν από το φόρο εισοδήματος, αλλά υπαγόμενα σε ειδική εισφορά αλληλεγγύης.

**Κύριε Υπουργέ,**

Ως εκ τούτου, η ΕΣΑμεΑ με το παρόν σας ζητάει να προχωρήσετε άμεσα σε νομοθετική ρύθμιση που θα απαλλάσσει όλα τα άτομα με ποσοστό αναπηρίας 67% και άνω από την ειδική εισφορά αλληλεγγύης, όπως είχατε δεσμευτεί στη συνάντησή μας, καθώς φυσικά και την οριστική εξαίρεση των κάθε μορφής επιδομάτων που δίνονται σε άτομα με αναπηρία από την ειδική εισφορά αλληλεγγύης και κάθε είδος φορολογία, κατ’ εφαρμογή και επέκταση εφαρμογής του άρθρου 14 του ν.4172/2013.

Αναμένοντας άμεσα την απάντησή σας και τις ενέργειές σας επί του θέματος,

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

* Γραφείο Διευθυντή Υπουργού Οικονομικών, κ. Παπακων/νου
* Φορείς Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |